Sam Lofquist

Samuel Lofquist (s. 15. maaliskuuta 1990 Somerset, Wisconsin, Yhdysvallat) on uransa lopettanut yhdysvaltalainen jääkiekkopuolustaja. Lofquist pelasi valtaosan urastaan Euroopassa, muun muassa neljä vuotta Suomessa. Hän oli pelityyliltään oikealta laukova kahden suunnan puolustaja.  

 Ura 
 Seuraura 
Lofquistin kasvattajaseura on Wisconsin Fire. Hän pelasi Yhdysvaltain maajoukkueen kehitysohjelmassa vuosina 2006–2008 pelaten pääasiassa NAHL-liigaa. Kaudeksi 2008–2009 Lofquist siirtyi opiskelemaan Minnesotan yliopistoon.Sophomore -vuotensa 2009–2010 alussa hän siirtyi kuitenkin OHL-joukkue Guelph Stormiin. Lofquist oli kaudella 2010–2011 joukkueen tehokkain puolustaja tehoilla 8+28=36. OHL-kautensa päätteeksi hän siirtyi amatööritry-out -sopimuksella AHL-joukkue Houston Aerosiin, jossa Lofquist pelasi yhden ottelun tehden siinä yhden syöttöpisteen.

Kesällä 2011 NHL-varaamaton Lofquist osallistui Minnesota Wildin kehitysleirille. Lokakuussa hän teki sopimuksen ECHL-joukkue South Carolina Stingraysin kanssa. Lofquist ehti pelata joukkueessa vain yhden ottelun, kunnes hän siirtyi jo saman kuun puolessa välissä Eurooppaan ja Ruotsin toiseksi korkeimalla sarjatasolla HockeyAllsvenskanissa pelanneeseen IK Oskarshamniin kuukauden mittaisen try-outin kautta. Lofquist oli tehoilla 7+10=17 joukkueen eniten maaleja tehnyt puolustaja sekä tehokkain puolustaja Linus Hultströmin kanssa. Maaliskuussa 2012 hän teki vuoden mittaisen jatkosopimuksen Oskarshamnin kanssa. Kaudella 2012–2013 Lofquist oli joukkueen tehokkain puolustaja sekä kolmanneksi paras maalintekijä Victor Löfstedtin kanssa tehoilla 13+12=25. Hän jakoi koko Allsvenskanin puolustajien maalipörssin voiton Leksands IF:n Patrik Hersleyn kanssa ja puolustajien pistepörssin kuudennen sijan Mora IK:n Mikael Wikstrandin kanssa. Lofquist voitti myös Oskarshamnin sisäisen tehotilaston lukemalla +17. Kaudeksi 2013–2014 hän siirtyi vuoden mittaisella sopimuksella jatkamaan Allsvenskan-pelejään Djurgårdens IF:ään. Lofquist oli kauden päätteeksi nostamassa joukkuetta SHL:ään. 

Kaudeksi 2014–2015 Lofquist siirtyi 1+1-vuotisella sopimuksella SM-liigajoukkue Saimaan Palloon. Hän jakoi tehoilla 9+19=28 koko liigan puolustajien pistepörssin yhdeksännen sijan HPK:n Craig Schiran kanssa. Huhtikuussa 2015 SaiPa käytti Lofquistin sopimuksessa olleen option ja teki vuoden mittaisen jatkosopimuksen hänen kanssaan. Kaudella 2015–2016 Lofquist oli joukkueen tehokkain puolustaja tehoilla 10+17=27, joilla hän jakoi SM-liigan puolustajien pistepörssin kuudennen sijan KooKoon Ryan O’Connorin kanssa.

Lofquist siirtyi kaudeksi 2016–2017 vuoden mittaisella sopimuksella KHL-seura Torpedo Nižni Novgorodiin. Huhtikuussa 2017 hän teki seuran kanssa kaksivuotisen jatkosopimuksen, mutta se kuitenkin purettiin jo ennen seuraavan kauden alkua. Syyskuussa 2017 Lofquist siirtyi loppukauden 2017–2018 kattavalla sopimuksella Sveitsin National Leaguen EHC Bieliin. Hänen kauttaan haittasi kuitenkin sormimurtuma, jonka vuoksi Lofquistin runkosarja jäi 24 ottelun mittaiseksi. Hän palasi kaukaloihin tammikuussa 2018.

Heinäkuussa 2018 Lofquist teki vuoden mittaisen AHL-sopimuksen San Antonio Rampagen kanssa. Hän osallistui samana syksynä myös joukkueen emoseuran, NHL-seura St. Louis Bluesin harjoitusleirille. Hän pelasi Rampagessa yhdeksän ottelua, kunnes Lofquist jätti joukkueen joulukuussa ja siirtyi loppukauden kattavalla sopimuksella KHL:n kiinalaisseura Kunlun Red Stariin. Toukokuussa 2019 hän teki kaksivuotisen sopimuksen Sibir Novosibirskin kanssa. Lofquistin sopimus purettiin kuitenkin jo elokuussa, kun hän oli venäläisen Sport24 -sivuston saamien tietojen mukaan ollut seuran harjoitusleirillä surkeassa pelikunnossa. Lokakuussa Lofquist siirtyi loppukauden 2019–2020 kattavalla sopimuksella Ruotsin SHL-liigan Linköping HC:hen. Hän oli seitsemällä osumallaan joukkueen eniten maaleja tehnyt puolustaja. 25. helmikuuta 2020 pelatussa vierasottelussa Malmö Redhawksia vastaan Lofquist tönäisi linjatuomaria ja sai teostaan ottelurangaistuksen. Hänet asetettiin viiden ottelun mittaiseen pelikieltoon ja tuomittiin 17 750 kruunun sakkorangaistukseen.

Syyskuussa 2020 Lofquist palasi loppukauden 2020–2021 kattavalla sopimuksella Kunlun Red Starin KHL-joukkueeseen. Hän loukkaantui marraskuun lopulla ja noin kuukautta myöhemmin joulukuun lopulla Lofquistin sopimus lopulta purettiin. Kuntouduttaan hän palasi helmikuun 2021 lopulla loppukauden kattavalla sopimuksella Saimaan Pallon SM-liigajoukkueeseen. Marraskuussa Lofquist siirtyi loppukauden 2021–2022 kattavalla sopimuksella KooKoohon oltuaan alkukauden ilman sopimusta. Hänen kautensa päättyi kuitenkin loukkaantumisen vuoksi runkosarjan lopulla maaliskuussa 2022.

Lofquist lopetti ammattilaisuransa keväällä 2022 ja alkoi opiskella hammaslääkäriksi.

 Maajoukkueura 

Lofquist pelasi alle 18-vuotiaiden MM-kilpailuissa vuonna 2008, jolloin hän voitti pronssia. Lofquist edusti myös Yhdysvaltain A-maajoukkuetta Deutschland Cupissa vuonna 2015.

 Muuta 
Lofquistilla on ruotsalaisia sukujuuria. Hänen isänsä Gordy pelasi amerikkalaista jalkapalloa NFL-tasolla Minnesota Vikingsin joukkueessa. Lofquist sai IK Oskarshamnin Allsvenskan-joukkueessa pelatessaan päävalmentaja Fredrik Söderströmiltä Kallen mätitahnan etiketistä muistuttavien kasvonpiirteidensä vuoksi lempinimen "Kalles Kaviar".

Lofquistin lyöntilaukauksen nopeudeksi on parhaimmillaan mitattu 170 km/h.

 Tilastot 
 2006–2007  US NTDP  NAHL  47  8  6  14  86  6  1  0  1  22 2007–2008  US NTDP  NAHL  14  4  2  6  10  –  –  –  –  –  U18  7  0  0  0  6 2008–2009  Univ. of Minnesota  WCHA  35  1  3  4  30  –  –  –  –  – 2009–2010  Univ. of Minnesota  WCHA  3  0  0  0  6  –  –  –  –  –   Guelph Storm  OHL  49  5  31  36  67  5  0  0  0  0 2010–2011  Guelph Storm  OHL  62  8  28  36  57  6  3  5  8  0   Houston Aeros  AHL  1  0  1  1  0  –  –  –  –  – 2011–2012  South Carolina Stingrays  ECHL  1  0  0  0  0  –  –  –  –  –   IK Oskarshamn  Allsvenskan  41  7  10  17  42  –  –  –  –  – 2012–2013  IK Oskarshamn  Allsvenskan  52  13  12  25  64  –  –  –  –  – 2013–2014  Djurgårdens IF  Allsvenskan  51  6  18  24  38  –  –  –  –  – 2014–2015  SaiPa  SM-liiga  59  9  19  28  57  6  3  0  3  4 2015–2016  SaiPa  SM-liiga  58  10  17  27  59  6  0  1  1  2 2016–2017  Torpedo Nižni Novgorod  KHL  43  4  9  13  32  4  0  1  1  2 2017–2018  EHC Biel  NL  24  4  9  13  16  5  1  4  5  10 2018–2019  San Antonio Rampage  AHL  9  1  1  2  19  –  –  –  –  –   Kunlun Red Star  KHL  18  3  8  11  16  –  –  –  –  – 2019–2020  Linköping HC  SHL  33  7  9  16  68  –  –  –  –  – 2020–2021  Kunlun Red Star  KHL  21  2  9  11  19  –  –  –  –  –   SaiPa  SM-liiga  11  1  4  5  6  –  –  –  –  – 2021–2022  KooKoo  SM-liiga  26  4  5  9  6  –  –  –  –  – 4 kautta  yhteensä  SM-liiga  154  24  45  69  128  12  3  1  4  6 3 kautta  yhteensä  KHL  82  9  26  35  67  4  0  1  1  2 1 kausi  yhteensä  SHL  33  7  9  16  68  –  –  –  –  – 1 kausi  yhteensä  NL  24  4  9  13  16  5  1  4  5  10 2 kautta  yhteensä  AHL  10  1  2  3  19  –  –  –  –  – 1 kausi  yhteensä  ECHL  1  0  0  0  0  –  –  –  –  – 3 kautta  yhteensä  Allsvenskan  144  26  40  66  144  –  –  –  –  –

 Lähteet 

 Viitteet 

Luokka:Yhdysvaltalaiset jääkiekkoilijat
Luokka:Vuonna 1990 syntyneet
Luokka:Elävät henkilöt